《挽王夫人》
宋代·王庭圭

忆昔诸郎从板舆，当时人物渡江初。蓬莱阙外双飞鹤，葬会漳南数郡车。

魄已成仙归阆苑，儿方着足上云衢。紫微即日趋严召，八座无因问起居。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。